Publication: Magyar Közlöny
Issue: MK-2010-77 (Year: 2010, Number: 77)
Era: contemporary
Section: 9. melléklet a 31/2010. (V. 13.) EüM rendelethez
Paragraph Index: 556

2. Kórkép leírása A gyulladásos bélbetegségek (IBD), azaz a colitis ulcerosa (UC) és a Crohn-betegség (CD) a fejlettebb országokban a rheumatoid arthritis után a második leggyakoribb idült gyulladásos betegségcsoportot képezik. A colitis ulcerosa a vastagbél nyálkahártyájának fekélyes gyulladása, mely a rectumtól kezdve különböző hosszúságban érintheti a vastagbelet, ritkán a terminális ileumot („back wash ileitis”). A colitis ulcerosa természetes lefolyása az esetek döntő többségében különböző súlyosságú fellángolások (relapsusok) és nyugalmi időszakok (remissziók) különböző időtartamú váltakozásából áll, az esetek kis részében az aktivitás folyamatos. A hagyományos terápiás lehetőségek hosszú távú klinikai eredménye a betegek jelentős részében nem megfelelő, a betegség egyes esetekben csak nagy dózisú és elhúzódó szteroid kezelésre reagál annak minden ismert mellékhatásával. A hatás időtartama azonban rövid, és a betegek kb. egyharmada már kezdettől fogva rezisztens a kezelésre, vagy később szteroid dependencia alakul ki. Hagyományosan a kezelés célja a remisszió elérése és fenntartása, lehetőleg a műtét elkerülése. Colitis ulcerosában gyakoriak a relapszusok, a betegség proximális irányban kiterjedtebbé válhat, az egész vastagbelet érintő esetek 10-20%- ában dysplasia, carcinoma alakul ki, és a betegek 10-25%-a proctocolectomiára szorul. Bár a betegség pontos oka nem tisztázott, a patogenezis megismert tényezői az utóbbi években lehetővé tették új típusú, úgynevezett biológiai gyógyszerek kifejlesztését. Ma a terápiás cél a klinikai, endoszkópos és szövettani remisszió (nyálkahártya-gyógyulás) elérése, a szteroid mentes remisszió fenntartása, a szövődmények megelőzése, a kórházi kezelések és sebészi kezelés szükségességének mérséklése, az életminőség javítása, és a betegség természetes lefolyásának kedvező irányú megváltoztatása. 2.1. Colitis ulcerosa aktivitása Colitis ulcerosa esetében a leggyakrabban alkalmazott mérőszám a részleges Mayo score. 2.1.1. Mayo score alapján a colitis ulcerosa klinikai súlyosságának meghatározása inaktív colitis ulcerosa: 0-3 pont között enyhe colitis ulcerosa: 4-6 pont között közepes colitis ulcerosa: 7-9 pont között súlyos colitis ulcerosa: 9-nél nagyobb 2.1.2. Mayo Score (Disease Activity Index) (Schroeder és mtsi., New England Journal of Medicine, 1987). A részleges Mayo-score az endoszkópos subscore-t nem tartalmazza. A B C D E Székletszám Normál 1-2/nap >normál 3-4/nap >normál 5/nap >normál Rectalis vérzés Nincs Vércsíkok Egyértelmű Többségében vér Nyálkahártya Normál Enyhén sérülékeny Közepesen sérülékeny Spontán vérzések Orvos általános megítélése Normál Enyhe Közepes Súlyos

Source: https://magyarkozlony.hu/hivatalos-lapok/611c5e584c1a1d6d6c82990316b856590b944204/dokumentumok/02a633dc638c6a5a364ab9978d09a00e37c5471d/letoltes